Preşedintele Klaus Iohannis a mers cu trenul la Ploieşti. Şeful statului participă în această după-amiază la dezbaterea „Oraşele României la 100 de ani de la Marea Unire”.

Foto: Facebook / Klaus Iohannis

ACTUALIZARE. Președintele a ajuns la Ploiești. El le-a spus jurnaliștilor că a avut o călătorie plăcută, dar că nu știe dacă se va întoarce în București tot cu trenul.

„A trecut ceva timp de când nu am mai fost cu trenul, am vrut să văd personal cum se circulă. Am vrut să dau un semnal despre nevoia de mobilitate. Cu toții vrem să avem o țară modernă, europeană, iar mobilitatea face parte din acest lucru. Pe ruta București-Ploiești lucrurile sunt rezonabile, dar nu aș putea să merg de la București la Sibiu, ar dura prea mult”, a spus Klaus Iohannis.

Întrebat dacă și-a cumpărat bilet și cât a costat acesta, președintele a răspuns: „Bineînțeles că mi-am luat bilet, cum credeți că aș putea să merg fără bilet? a costat în jur de 26 de lei, la clasa întâi”.

Potrivit site-ului CFR, un bilet la clasa întâi până la Ploiești, cu un tren Interregio, costă într-adevăr 26 de lei.

Este prima oară când preşedintele alege acest mijloc de transport pentru a se deplasa la un eveniment.

Pe pagina sa de Facebook, președintele a postat o fotografie în care își anunță participarea la evenimentul din Ploiești. „Pe 22 noiembrie voi fi la Ploiești să discutăm despre viitorul smart al orașului”, a scris șeful statului.

Fotografii: Inquam Photos / Octav Ganea